Diari Oficial de la Generalitat Valenciana


Sumari del DOGV 821, del 10-05-1988 (1988/811078)

ORDRE de 3 de maig de 1988, de la Conselleria de Treball i Seguretat Social, per la qual s'instrumenten mesures per tal de fomentar l'ocupació juvenil.
-------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1988/05/03/(2)/dof/vci/html**

### Dades del document

Número de DOGV
:   821

Data del DOGV
:   10-05-1988

Secció del DOGV
:   DISPOSICIONS GENERALS

Número del document
:   1988/811078


Data del document
:   03-05-1988

Organisme emissor
:   Conselleria de Treball i Seguretat Social

Tipus de document
:   Ordre

Anàlisi jurídica

Ordre de 3 de maig de 1988, de la Conselleria de Treball i Seguretat Social, per la qual s'organitzen mesures per al foment de l'ocupació juvenil.  
El Decret 57/1988, de 25 d'abril, del Consell de la Generalitat Valenciana (DOGV 2-5-88), pel qual s'estableixen diversos programes de suport a la creació d'ocupació, i que recull les orientacions del PEV II pel que fa al mercat de treball, contempla entre elles les ajudes destinades a fomentar les iniciatives emprenedores que procedeixen dels joves, i per això és necessari desenvolupar les normes procedimentals per a fer efectives aquestes ajudes.  
El col·lectiu juvenil, configurat en l?espai temporal que va des de l?edat legal laboral fins als 25 anys, s'ha vist especialment afectat pel creixement de la desocupació promoguda en els últims anys, i això ha ocasionat que hi haja actualment gran número de joves que han superat l?edat de 25 anys sense haver-hi obtingut una experiència laboral prèvia no marginal. Això aconsella d'ampliar l?àmbit de cobertura del programa per al foment de l?ocupació juvenil dels joves menors de 30 anys, demandants de primera col·locació.  
En atenció d'aquests motius, segons la Disposició Final Primera del Decret 57/1988, de 25 d'abril, del Consell de la Generalitat Valenciana, i fent ús de les facultats que confereixen la Llei 5/1983, de 30 de desembre, de Govern Valencià (DOGV 30-12-83) i el Decret 36/1988, de 21 de març, del Consell de la Generalitat Valenciana (DOGV 13-4-88), pel qual s'aprova el Reglament Orgànic i Funcional de la Conselleria de Treball i Seguretat Social,  
ORDENE:  
Article 1  
S'estableix un Programa de Foment de l?Ocupació dirigit al suport de les iniciatives emprenedores de caràcter innovador, promogudes per joves menors de 25 anys, o demandants de primera col·locació d'edat inferior a 30 anys.  
Als efectes d'aquesta Disposició s'entendrà com a demandants de primera col·locació aquells que romanen inscrits en les Oficines de Col·locació i l?experiència laboral dels quals en conjunt no haja assolit sis mesos de duració.  
Article 2  
Seran destinataris de les ajudes i subvencions d'aquest programa les persones físiques o jurídiques, les quals promoguen i duguen a terme les iniciatives emprenedores a què fa referència l'article anterior.  
Article 3  
Les iniciatives emprenedores esmentades en els articles primer i segon hauran de reunir les característiques següents:  
1. Que les promoguen i hi participen joves menors de 25 anys i/o demandants de primera col·locació menors de 30 anys, en un percentatge d'almenys el 60%, essent-ne prioritàries aquelles en què els joves n'assumesquen la direcció.  
2. Que es projecten en sectors productius i de serveis amb un alt component d'innovació tecnològica o organitzativa.  
3. Que siguen viables, en llurs aspectes tècnics, econòmics i financers.  
4. Que generen, si més no, 4 llocs de treball estables destinats a ser ocupats per joves, en els termes del paràgraf primer de l'article 1.  
5. Que permetan la qualificació professional continua dels integrants de les susdites iniciatives.  
Article 4  
Les ajudes que es podran concedir a les iniciatives emprenedores que reunesquen les característiques que estableix l'article anterior, podran tenir les modalitats següents:  
a) Subvencions financeres per a la reducció dels interessos de crèdits per a inversions de capital fix.  
b) Subvencions per assistència tècnica.  
c) Excepcionalment, subvencions per a creació de llocs de treball de caràcter estable.  
Article 5  
Les subvencions financeres a què fa referència l'apartat a) de l'article 4, seran de fins a, 5 punts del tipus d'interés fixat per l?Entitat de Crèdit, pública o privada, que concedesca el préstec sol·licitat.  
Els préstecs per a ser subvencionables, hauran de ser concedits per aquelles Entitats de Crèdit que tinguen subscrit l'Acord de 13 d'abril de 1987, de Govern Valencià, pel qual s'autoritza la celebració d'un Conveni Marc de Col·laboració Financera entre la Generalitat Valenciana i les Entitats Financeres operants en la Comunitat Valenciana. La referència a aquest Acord s'entendrà feta al que, si s'escau, el substituesca, una vegada siga subscrit novament.  
Article 6  
Les subvencions per a assistència tècnica contemplades en l'apartat b) de l'article 4, podran consistir en alguna de les modalitats següents:  
a) Contractació de Directors, Gerents o Tècnics.  
b) Estudis de viabilitat, organització, comercialització, diagnosi i altres d'anàloga naturalesa.  
c) Estudis per a l?obtenció de recursos financers.  
d) Auditories i informes econòmics.  
Les subvencions per a assistència tècnica, al concedir-se a instància de part, no en superaran el 80% del cost, i hauran de ser realitzades per persones físiques o jurídiques d'acreditada solvència tècnica i/o professional.  
Article 7  
En el supòsit contemplat en l'apartat c) de l'article 4, atenent al volum de creació de llocs de treball estables, hom podrà concedir, excepcionalment, subvencions de fins a 250.000 PTA per la contractació indefinida de joves menors de 25 anys i/o demandants de primera col·locació menors de 30, inscrits com a desocupats en les Oficines de Col·locació.  
Hi serà criteri valorable, segons els casos, per tal de concedir les subvencions, la necessitat d'una qualificació professional mínima per tal d'ocupar els susdits llocs de treball, o que, si fa el cas, es permeta a qui els ocupe d'obtenir-la en consonància amb els Programes de Formació Professional Ocupacional de l?INEM o de la Conselleria de Treball i Seguretat Social.  
Article 8  
Les sol·licituds de les ajudes previstes en aquesta disposició es presentaran en les Direccions Territorials de la Conselleria de Treball i Seguretat Social, adjuntant-hi la documentació complementària que en aquestes s'indique.  
Quan l'expedient estigués incomplet, el sol·licitant, a requeriment de la Direcció Territorial corresponent, haurà de completar-lo en el termini de deu dies, atés l'article 71 de la Llei de Procediment Administratiu. Després d'haver completat l'expedient, aquesta serà tramés a la Direcció General d'Ocupació i Cooperació perquè el resolga.  
Article 9  
La Direcció General d'Ocupació i Cooperació, rebuts els expedients, i, si fa el cas, els informes que considere avinent demanar, dictarà resolució on s'accedirà en tot o en part, o es denegarà allà sol·licitat.  
Article 10  
En el supòsit de concurrència de les ajudes establertes en l'article 4, la quantia d'aquestes no podrà superar el 25% del capital fix, ni la quantitat d?1.000.000 PTA per lloc de treball creat.  
Així mateix, la concurrència amb ajudes procedents d'altres Programes de Foment d'Ocupació de la Conselleria de Treball i Seguretat Social, haurà de tenir en compte els límits determinats en el paràgraf anterior.  
DISPOSICIO ADDICIONAL  
El control de les ajudes concedides a l?empara d'aquesta Ordre correspondrà a la Conselleria de Treball i Seguretat Social, en les Direccions Territorials de la qual, els agents socials del PEV-II, podran emetre els informes que consideren avinents en tots i cadascun dels expedients.  
Posteriorment, se'n donarà trasllat a la Comissió de Seguiment del PEV-II, creada per Decret del Consell de la Generalitat Valenciana 8/1988, de 25 de gener, perquè ho conega i considere.  
DISPOSICIO FINAL  
Aquesta Disposició vigirà l?endemà de la publicació en el Diari Oficial de la Generalitat Valenciana. No obstant això, durant aquest primer any de vigència tindrà efectes des de l'1 de gener de 1988.  
València, a 3 de maig de 1988.  
El Conseller de Treball i Seguretat Social,  
MIQUEL DOMENECH I PASTOR


Còpia Permalink ELI